O+XOGO+DO+ARO

=**XOGOS POPULARES:** //**“O ARO”**//=

OUTRAS DENOMINACIÓNS:

Tamén se coñece coma “Bola”, “Choucha” ou “Voloucha”. En Portugal coñécese coma “Arco ou Corrida de Arcos”.

DESCRICIÓN:

Este xogo consiste en facer rolar un aro cunha “guía” de arame ou ferro que remata nun rectángulo aberto (forma de U) onde se encaixa o aro.

DESENVOLVEMENTO:

Este é un [|xogo popular]individual para practicar ao aire libre que consiste basicamente en facer rolar o aro en equilibrio coa axuda da “guía”. O xogo do aro aínda que semelle fácil non o é, por iso precisa de práctica e habilidade. Nun primeiro momento para facer correr o aro débese coller este entre o dedo polgar e os demais dedos da man, co furabolos estendido e soltalo. Despois coa guía se dirixe e se segue impulsando. Se queremos frealo debemos meter a “guía” por dentro do aro. Unha vez que se ten dominada a técnica pódense facer outros xogos coma carreiras de velocidade ou habilidade.

VARIANTES:

Débese comezar a xogar libremente intentando dominar a técnica. Logo, se queremos, podemos facer carreiras contra outros. O inicio da carreira e o final pode ser o mesmo ou chegar ata un lugar predeterminado. Tamén unha boa opción poden ser os relevos. A xente que xa teña un bo dominio do xogo pode xogar a percorrer un circuíto con obstáculos tendo que pasalos ou derrubalos. T amén podemos intentar facer rolar o aro só coas mans sen empregar a “guía”. MATERIAIS:

O aro que se empregaba tradicionalmente era o dunha roda de bicicleta ou o cerco dos caldeiros ou pipos cortados e soldados por un ferreiro no caso de ser moi grandes. A “guía” é un arame que remata en gancho na punta e pode ter un agarre de madeira. Na actualidade existen unha versión moderna deste xogo empregando un aro e unha guía de plástico.

ESPAZO:

O mellor lugar para recrearse con este xogo é un espazo aberto e amplo que teña un pavimento liso, sobre todo para empezar. Tamén pode valer un espazo pechado que dispoña destas características coma un pavillón.

DURACIÓN:

Será variable. A medida que se lle colla “ o truco” seguro que se quererá seguir xogando.

EQUIPO DE ANIMACIÓN:

O ideal para iniciarse no xogo serían dúas ou tres persoas para explicar o seu manexo (se dispoñemos de bastantes aros). Logo será suficiente coa presenza dun monitor/a.

Nº DE PARTICIPANTES:

Aínda que nun principio practícase de xeito individual, noutras modalidades deste xogo, coma as carreiras, o número é indeterminado (dependerá do espazo e do material que dispoñamos).

INTERESE EDUCATIVO:

O aro é un xogo co que podemos desenrolar a percepción espazo-temporal e a habilidade. Ademais é un xogo que pode ser moi grato, xa que podes xogar individualmente poñéndote ti os teus propios retos ou correr por correr, sen medo a que teñas que gañar ou perder.